Χτυποκάρδια στο θρανίο

Το ***Χτυποκάρδια στο θρανίο*** είναι ελληνική ρομαντική κομεντί του 1963 σε παραγωγή Κλέαρχου Κονιτσιώτη, σκηνοθεσία Αλέκου Σακελλάριου και με πρωταγωνιστές την Αλίκη Βουγιουκλάκη και τον Δημήτρη Παπαμιχαήλ.

## Πλοκή

Η Λίζα Πετροβασίλη (Αλίκη Βουγιουκλάκη), μια νεαρή τελειόφοιτος του γυμνασίου και μοναχοκόρη ενός ζευγαριού αστών, αποφασίζει ένα πρωινό να προφασιστεί ασθένεια για να αποφύγει το σχολείο. Αρωγός της στην προσπάθειά της για σκασιαρχείο αναδεικνύεται ένας καθηγητής ιατρικής ονόματι Δημήτρης Παπαδόπουλος (Δημήτρης Παπαμιχαήλ), που πραγματοποιεί κατ’ οίκον επίσκεψη και καλύπτει την νεαρά μαθήτρια, η οποία τελικά ερωτεύεται κεραυνοβόλα τον μεσήλικα γιατρό.  

Το ζευγάρι σύντομα παντρεύεται και κατόπιν ενός ωραίου μήνα του μέλιτος στα Πριγκιπόννησα, εκκινεί μια κοινή ζωή, στηριγμένη σε τυπικές, αστικές, κοινωνικές συμβάσεις. Η νεαρά Λίζα, όμως, κατατρώγεται από την επιθυμία να επιστρέψει στο σχολείο και να ολοκληρώσει την φοίτησή της σε αυτό. 

Η Λίζα επιστρέφει στο σχολείο εν αγνοία του συζύγου της και, συνεπεία αυτού, αποτυγχάνει να αντεπεξέλθει στο ρόλο τόσο της μαθήτριας, όσο και της συζύγου. Δέχεται λοιπόν τη βοήθεια του Ιωάννη Λάβδα (Γιώργος Κωνσταντίνου), ενός προγυμναστή που της σύστησε ο φιλόλογός της, ο κύριος Νικητέας (Διονύσης Παπαγιαννόπουλος). Σύντομα όμως οι συχνές απουσίες της από το σπίτι κινούν τις υποψίες του άντρα της, που νομίζει ότι τον απατάει και οι κρυφές συναντήσεις της με τον καθηγητή, που την προγυμνάζει για το σχολείο φαίνονται να επιβεβαιώνουν τις υποψίες του. Έπειτα από μια σειρά αλλεπάλληλων κωμικοτραγικών παρεξηγήσεων, ο Δημήτρης πληροφορείται τα πειραγμένα της Λίζας, τελικά όμως τη συγχωρεί, εφόσον η σύζυγος-μαθήτρια κυοφορεί πια τον καρπό του έρωτά τους. Η εγκυμοσύνη παρουσιάζεται έτσι ως λύση στο πρόβλημα του ζευγαριού, τονίζοντας τον πρωταρχικό ρόλο της γυναίκας ως μητέρας που κυριαρχούσε στα ήθη της εποχής εκείνης.

## Διανομή

## Παραγωγή
Το έργο είχε αρχικά ανέβει στο θέατρο Κοτοπούλη, πάλι με την Αλίκη Βουγιουκλάκη πρωταγωνίστρια,  ενώ τον ρόλο του Παπαμιχαήλ τον έπαιξε ο Πάντζας.

Η ταινία γυρίστηκε ταυτόχρονα στα ελληνικά και στα τουρκικά. Στην τουρκική έκδοση, που είχε τίτλο *Sıralardaki Heyecanlar*, τους Έλληνες ηθοποιούς ντουμπλάριζαν Τούρκοι,  ενώ αρκετοί έχουν αντικατασταθεί με Τούρκους ηθοποιούς.  Η τουρκική έκδοση δεν παίχτηκε ποτέ στην Τουρκία, επειδή προέκυψε πολιτικό πρόβλημα στις ελληνοτουρκικές σχέσεις, λόγω των προγραφών του τουρκικού καθεστώτος εναντίον των Ελλήνων της Πόλης.

Τη μουσική έγραψε ο Μάνος Χατζιδάκις. 

Όπως έχει δηλώσει ο Γιώργος Κωνσταντίνου που ερμήνευε στην ταινία τον προγυμναστή της μαθήτριας, η πασίγνωστη σκηνή όπου προσπαθεί να περιγράψει στον σερβιτόρο ενός ζαχαροπλαστείου το προφιτερόλ για να το παραγγείλει απογείωσε την καριέρα του, αφού τόση επιτυχία είχε στη θεατρική εκδοχή του έργου, ώστε ο ίδιος ξεκίνησε την καριέρα του ως θιασάρχης. 

## Κυκλοφορία
Η πρεμιέρα της ταινίας πραγματοποιήθηκε στις 11 Νοεμβρίου 1963. Με 591.675 εισιτήρια, ήρθε στη 2η θέση ανάμεσα σε 92 ελληνικές ταινίες της σαιζόν.  Κυκλοφόρησε και με τη μορφή DVD την 1η Δεκεμβρίου 2009. Το 2025, η ταινία επιχρωματίστηκε και προβλήθηκε για πρώτη φορά από τον τηλεοπτικό σταθμό Star Channel στις 2 Φεβρουαρίου στις 21:00.

## Παραπομπές


## Εξωτερικοί σύνδεσμοι
* 
*''Χτυποκάρδια στο θρανίο'' στο Karagiannis-Karatzopoulos.com

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1963
Κατηγορία:Ελληνόφωνες ταινίες
Κατηγορία:Ελληνικές ασπρόμαυρες ταινίες
Κατηγορία:Ελληνικές μουσικές κωμικές ταινίες
Κατηγορία:Ταινίες σε σκηνοθεσία Αλέκου Σακελλάριου
Κατηγορία:Ταινίες σε σενάριο Αλέκου Σακελλάριου
Κατηγορία:Ταινίες με μουσική σύνθεση Μάνου Χατζιδάκι
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Δαμασκηνός - Μιχαηλίδης
Κατηγορία:Ταινίες σε παραγωγή Κλέαρχου Κονιτσιώτη
Κατηγορία:Ελληνικές αισθηματικές κωμικές ταινίες
Κατηγορία:Ταινίες βασισμένες σε έργα του Αλέκου Σακελλάριου